52. schôdza NR SR - 5.deň - A. dopoludnia
Dátum: 2026-06-01
Poslanec: Mikulec, Roman 
Druh vystúpenia: Vystúpenie v rozprave

Vážené kolegyne, vážení kolegovia, milý pán predseda, pán minister, dovoľte aj mne, aby som sa vyjadril k návrhu tohoto zákona. O priestupkoch, ktorými chcete pre občanov Slovenskej republiky zvyšovať výšku priestupkov, lebo uvádzate v dôvodovej správe, že súčasné výšky pokút nespĺňajú už výchovný charakter, ani nemajú tú časť tej represie, respektíve nespĺňajú tú represívnu zložku toho, aby teda odrádzali občanov od toho, aby priestupky páchali. Nuž, ja naozaj potom nevidím logiku v tom, prečo ste znižovali tresty v rámci novely Trestného zákona a pri tých najzávažnejších trestných činoch, pri korupcii, pri mnohých aj násilných trestných činoch, kde ste znížili napríklad aj premlčacie lehoty a dnes sa dozvedáme o tom, že mnohí páchatelia, ktorí boli odsúdení, tak boli prepustení, respektíve tí, ktorí boli ešte v trestnom konaní a boli obžalovaní, tak mnohým boli znížené tresty, spadli do iných iných kategórií a dnes z týchto ľudí v podstate nebudú ani odsúdení, ani obžalovaní a boli im tieto tresty vlastne zrušené. No a teraz idete predkladať návrh zákona, ktorým chcete zvyšovať jednak pokuty, ale zavádzate aj novú novú alebo nový spôsob, kedy si môžu tí ľudia ten priestupok de facto odpracovať nejakými nútenými alebo drobnými prácami. A už to tu odznelo naozaj aj z hľadiska odborného právneho stanoviska mnohých poslancov. Jednak na to upozorňuje aj inštitút parlamentný. Hovoria o tom viacerí, že táto úprava drobných nútených prác je v rozpore s ústavou. A ja, ak dovolíte, sa nebudem teraz venovať ústave, lebo to tu už bolo povedané, ale ja hovorím, že tento táto úprava je v rozpore aj s Dohovorom o nútených a povinných prácach. Tento dohovor je známy pre tých, ktorí možno o ňom nepočuli a to dávam najmä do povedomia aj tvorcom tohto zákona. Dohovor MOP č. 29. Je to medzinárodný dokument, ktorý vznikol už v roku 1930. a na základe teda podnetu Medzinárodnej organizácie práce. A členské štáty Európskej únie dostali možnosť ratifikovať tento dohovor a Slovenská republika je týmto dohovorom viazaná od roku 1990. A bol vyhlásený pod bodom č. 506/1990 pre tých, ktorí nevedeli o tomto dohovore. A ja len prečítam, čo hovorí o nútenej práci, čo sa hovorí v tomto dohovore. Nútená práca alebo povinná práca je nedobrovoľná práca vykonávaná pod nátlakom a všeobecne sa považuje za trestný čin na základe prijatého prelomového Dohovoru Medzinárodnej organizácie práce o nútenej alebo povinnej práci č. 29 z roku 1930. Toto sa hovorí v samotnom dohovore. Tak ja nerozumiem tomu, pán minister vnútra Matúš Šutaj Eštok, keďže vy ste ten predkladateľ. Akým spôsobom teda chcete občanom Slovenskej republiky povedať, aj ako to chcete odôvodniť, pretože mali ste šancu x-krát sa sem postaviť a povedať, že toto a toto sú tie dôvody, prečo to idete urobiť, ale ten dohovor o povinnej nútenej práci jasne hovorí, že nútená práca je pomaly trestný čin. Vy nemôžete niekomu za priestupok, pokiaľ s tým samozrejme nebude súhlasiť, a vy v tom navrhovanom zákone ste neuviedli, že to bude so súhlasom. Vy ste tam dokonca uviedli, že nútená alebo drobná práca môže byť nariadená v mieste bydliska, ale v prípade, že to nebude v mieste bydliska, tak to môže byť so súhlasom. No a ja sa pýtam, ako to bude, keď ten dotyčný človek nebude s tým súhlasiť? A kto to bude v podstate robiť? Kto bude nariaďovať tie nútené a povinné práce? Vy zase ste predložili zákon, ktorý bude, on nie, že bude, on je zlý, je protiústavný, ale vy si ho schválite, dáte to na plecia samosprávy, pretože sám rozhodovať o tomto budú buď obce alebo okresné úrady, tie sú priestupkovým orgánom, ale v tom dohovore sa jasne hovorí aj to, lebo sú výnimky, tak sú uvedené aj v ústave, že napríklad pokiaľ je to v trestnom konaní a niekto je odsúdený, áno, môže mu byť nariadená nejaká práca. Ale priestupkový orgán nie je súd. Tá nútená práca alebo teda nejaká práca môže byť v rámci aj trestného konania nariadená na základe rozhodnutia súdu. Ale obec ani okresný úrad nie je súdna moc. Oni nemôžu teraz dať súdne rozhodnutie, tak akým spôsobom budete tým ľuďom nariaďovať tú nútenú prácu? Ak niekto bude mať starostu kamaráta a povie, vieš čo, starosta, ty povedz, že nemáš pre mňa žiadnu robotu u nás v dedine, no tak tým pádom je vybavené. Žiadna nútená ani povinná práca nebude. A ešte raz to zopakujem. Celý tento zákon je nielen v rozpore s Ústavou Slovenskej republiky. Tento zákon je v rozpore aj s veľmi dôležitým medzinárodným Dohovorom o nútených a povinných prácach. Pán minister, buď to vysvetlite, alebo zíďte z kratšej cesty. Nie je hanba si priznať chybu a povedať: „Viete čo, milí občania, opäť raz sme sem predložili zákon, ktorý je zlý, ktorý je v rozpore s ústavou, tak ho sťahujeme a nebudeme vás ďalej otravovať, tak ako sme vás otravovali s konsolidáciami, ako sme vás otravovali s energopomocou, ako sme vám znepríjemňovali život s tým, že sme zmenili trest novely Trestných zákonov, že sme chceli zrušiť Úrad na ochranu oznamovateľov, že tu robíme jeden kiks za druhým, zíďte z kratšej cesty a povedzte, že tento zákon sťahujete.“ Ďakujem pekne. S faktickou poznámkou pán poslanec Pročko.